**SMERNICE ZA DOLOČITEV IN PRIGLASITEV ORGANOV ZA OCENJEVANJE IN PREVERJANJE NESPREMENLJIVOSTI LASTNOSTI NA PODROČJU GRADBENIH PROIZVODOV**

DIREKTORAT ZA NOTRANJI TRG

Sektor za prost pretok blaga in storitev

Ljubljana, junij 2022

Vsebina

[1 NAMEN 3](#_Toc92353262)

[2 PODROČJE UPORABE 3](#_Toc92353263)

[3 POMEN IZRAZOV 3](#_Toc92353264)

[4 PRIGLASITVENI ORGAN 4](#_Toc92353265)

[5 VLOGA ZA DOLOČITEV IN PRIGLASITEV ORGANA 4](#_Toc92353266)

[6 ZAHTEVE ZA PRIGLAŠENE ORGANE NA PODROČJU GRADBENIH PROIZVODOV 4](#_Toc92353267)

[6.1 SPLOŠNE ZAHTEVE 4](#_Toc92353268)

[6.2 AKREDITACIJA 5](#_Toc92353269)

[6.3 PODROČJE PRIGLASITVE 6](#_Toc92353270)

[6.4 ZAHTEVE GLEDE OSEBJA (določbe 43/6/2a), 43/7 Uredbe 305/2011/EU) 7](#_Toc92353271)

[6.5 STROKOVNA USPOSOBLJENOST IN ORGANIZACIJA VLOŽNIKA (določbe 43/2, 43/6/3, 43/6/2b), 43/6/1, 43/6/2c) Uredbe 305/2011/EU) 8](#_Toc92353272)

[6.6 ZAGOTAVLJANJE NEODVISNOSTI IN NEPRISTRANSKOSTI (43/3, 43/4/1, 43/4/3, 43/5, 43/8 Uredbe 305/2011/EU) 9](#_Toc92353273)

[6.7 VKLJUČENOST PODIZVAJALCEV (45. člen Uredbe 305/2011/EU) 10](#_Toc92353274)

[6.8 ZAVAROVANJE ODGOVORNOSTI (določba 43/9 Uredbe 305/2011/EU) 10](#_Toc92353275)

[6.9 SODELOVANJE V MEDNARODNIH SKUPINAH (določba 43/11 Uredbe 305/2011/EU) 10](#_Toc92353276)

[6.10 ZAHTEVE PO OBVEŠČANJU (53. člen Uredbe 305/2011/EU) 11](#_Toc92353277)

[6.11 OPERATIVNE OBVEZNOSTI PRIGLAŠENIH ORGANOV (52. člen Uredbe 305/2011/EU in 15. člen ZGPro-1) 11](#_Toc92353278)

[6.12 OZNAKA CE IN ŠTEVILKA PRIGLAŠENEGA ORGANA (9. člen Uredbe 305/2011/EU) 12](#_Toc92353279)

[6.13 DRUGA DOKAZILA ZA IZPOLNJEVANJE ZAHTEV 12](#_Toc92353280)

[7 IMENOVANJE IN PRIGLASITEV 12](#_Toc92353281)

[8 TRAJNO IZPOLNJEVANJE ZAHTEV PRIGLAŠENEGA ORGANA IN OBVEŠČANJE PRIGLASITVENEGA ORGANA O SPREMEMBAH 13](#_Toc92353282)

[9 SPREMEMBA ALI PREKLIC PRIGLASITVE 15](#_Toc92353283)

[10 DODATNE INFORMACIJE 15](#_Toc92353284)

# NAMEN

Namen Smernic za določitev in priglasitev organov za ocenjevanje in preverjanje nespremenljivosti lastnosti na področju gradbenih proizvodov (v nadaljevanju: Smernice) je opis meril in postopkov, ki veljajo za ocenjevanje, določanje in priglasitev organov, pooblaščenih za opravljanje nalog tretje stranke v postopku ocenjevanja in preverjanja nespremenljivosti lastnosti gradbenih proizvodov v skladu z Uredbo 305/2011/EU in ZGPro-1, ter opis zahtev za spremljanje trajnega izpolnjevanja zahtev za priglašene organe in za obveščanje priglasitvenega organa o spremembah.

# PODROČJE UPORABE

Smernice podrobneje opisujejo zahteve za vložnike, ki želijo pridobiti status priglašenega organa v skladu z Uredbo 305/2011/EU in ZGPro-1. Hkrati podrobneje določajo povezavo med akreditacijskimi postopki in izpolnjevanjem zahtev za organe za ocenjevanje in preverjanje nespremenljivosti lastnosti kot jih določa Uredba 305/2011/EU.

# POMEN IZRAZOV

*Dokument EA-2/17* je EA dokument o akreditaciji za namen priglasitve EA-2/17 M:2020 (angl. EA Document on Accreditation for Notification Purposes), ki ga je izdala European Accreditation.

*Organ AVCP* (angl. Assessment and Verification of Constancy of Performance) je pravna oseba, ki je na podlagi odločbe ministrstva določena in priglašena za opravljanje nalog tretje stranke v postopku ocenjevanja in preverjanja nespremenljivosti lastnosti gradbenih proizvodov na podlagi Uredbe 305/2011/EU in ZGPro-1.

*Priglašeni organ* (NB, angl. Notified Body) je organ, ki je priglašen Evropski komisiji in državam članicam Evropske unije in pridobi štirimestno identifikacijsko številko od Evropske komisije.

*Priglasitveni organ* (angl. Notifying Authority) je organ, ki izvede postopek priglasitve, spremembe ali preklica priglasitve organov, določenih in priglašenih za izvajanje nalog tretje stranke v postopku ocenjevanja in preverjanja nespremenljivosti lastnosti za področje gradbenih proizvodov.

*Priglasitev* (angl. Notification) je postopek, ko država obvesti Evropsko komisijo in države članice Evropske unije o organih, določenih za izvajanje nalog tretje stranke v postopku ocenjevanja in preverjanja nespremenljivosti lastnosti.

*Sistem ocenjevanja in preverjanja nespremenljivosti lastnosti (sistem AVCP)* je sistem za ugotavljanje lastnosti gradbenih proizvodov in njihove nespremenljivosti, ki je določen v Prilogi V Uredbe 305/2011/EU. To je lahko sistem certificiranja proizvodov (sistema 1+ in 1), sistem certificiranja kontrole proizvodnje (sistem 2+) ali sistem določanja tipa proizvoda s preskušanjem, izračunom, ipd. (sistem 3).

*Standardi*

* *SIST EN ISO/IEC 17065* je veljaven standard družine 17000 za ugotavljanje skladnosti organa, ki certificira proizvode, procese in storitve (v času prenove Smernic je to standard SIST EN ISO/IEC 17065:2012 Ugotavljanje skladnosti – Zahteve za organe, ki certificirajo proizvode, procese in storitve);
* *SIST EN ISO/IEC 17025* je veljaven standard družine 17000 za ugotavljanje usposobljenost preskuševalnih in kalibracijskih laboratorijev (času prenove Smernic je to standard SIST EN ISO/IEC 17025:2017 Splošne zahteve za usposobljenost preskuševalnih in kalibracijskih laboratorijev);
* *SIST EN ISO/IEC 17020* je veljaven standard družine 17000 za ugotavljanje skladnosti organa, ki izvaja kontrolo (v času prenove Smernic je to standard SIST EN ISO/IEC 17020:2012 Ugotavljanje skladnosti - Zahteve za delovanje različnih organov, ki izvajajo kontrolo).

*Uredba 305/2011/EU* je Uredba (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS (UL L 088, 4.4.2011, p.5).

*ZGPro-1* je Zakon o gradbenih proizvodih (Uradni list RS, št. [82/13](http://www.uradni-list.si/1/objava.jsp?sop=2013-01-3032)).

Pomen drugih izrazov je enak kot v Uredbi 305/2011/EU in ZGPro-1.

# PRIGLASITVENI ORGAN

Priglasitveni organ je organ Republike Slovenije, ki izvede postopek priglasitve, spremembe ali preklica priglasitve organov, določenih in priglašenih za opravljanje nalog tretje stranke v postopku ocenjevanja in preverjanja nespremenljivosti lastnosti za področje gradbenih proizvodov. Za področje gradbenih proizvodov je v skladu s 16. členom ZGPro-1 priglasitveni organ Ministrstvo za gospodarski razvoj in tehnologijo (v nadaljevanju: ministrstvo).

# VLOGA ZA DOLOČITEV IN PRIGLASITEV ORGANA

Vlogo za določitev in priglasitev organa, ki opravlja naloge tretje stranke v postopku ocenjevanja in preverjanja nespremenljivosti lastnosti (organ AVCP), se vloži za na ministrstvo. V vlogi vložnik navede gradbene proizvode, za katere namerava izvajati naloge tretje stranke v postopku ocenjevanja in preverjanja nespremenljivosti lastnosti, in podatke o izpolnjevanju zahtev.

Vložnik lahko posreduje vlogo tako, da izpolni e-obrazec »[Obrazec vloge za določitev organa AVCP – gradbeni proizvodi](https://www.gov.si/assets/ministrstva/MGRT/Dokumenti/DNT/Proizvodi-na-notranjem-trgu/Obrazec_CPR-AVCP.doc)«, ki je dosegljiv na spletnih straneh ministrstva (<https://www.gov.si/zbirke/storitve/vloga-za-pridobitev-odlocbe/>) in priloži zahtevane priloge. Namesto obrazca lahko vložnik ministrstvu posreduje dopis s podatki, ki jih vsebuje obrazec.

Ministrstvo obravnava vlogo. Če se ugotovi, da vložnik izpolnjuje zahteve za organ AVCP, minister izda odločbo o določitvi organa. Veljavnost odločbe je lahko časovno omejena ali pa velja do preklica.

# ZAHTEVE ZA PRIGLAŠENE ORGANE NA PODROČJU GRADBENIH PROIZVODOV

## SPLOŠNE ZAHTEVE

Vložnik, ki želi biti organ AVCP, mora izpolnjevati zahteve, ki so za tovrstne organe predpisane v Uredbi 305/2011/EU.

Skladno z določbo 1. odst. 40. člena Uredbe 305/2011/EU države članice določijo priglasitveni organ, ki je pristojen za uvedbo in izvajanje potrebnih postopkov za ocenjevanje in priglasitev organov, pooblaščenih za izvajanje nalog tretje stranke v postopku ocenjevanja in preverjanja nespremenljivosti lastnosti za namene te uredbe, ter za spremljanje priglašenih organov, vključno z upoštevanjem določb iz člena 43. Skladno z 2. odstavkom istega člena se države članice lahko odločijo, da ocenjevanje in spremljanje iz odstavka 1 izvajajo njihovi nacionalni akreditacijski organi v smislu in v skladu z *Uredbo (ES) št. 765/2008 Evropskega Parlamenta in Sveta z dne 9. julija 2008 o določitvi zahtev za akreditacijo in nadzor trga v zvezi s trženjem proizvodov ter razveljavitvi Uredbe (EGS), št. 339/93 (Uradni list EU, št. 218 z dne 13. 8. 2008, str. 30; v nadaljevanju: Uredba (ES) 765/2008)*. Skladno s 3. členom Zakona o akreditaciji (Uradni list RS, št. 59/99) je takšen nacionalni akreditacijski organ v Republiki Sloveniji Slovenska akreditacija.

Uredba 305/2011/EU v 44. členu določa, da kadar priglašeni organ, ki se pooblasti za izvajanje nalog tretje stranke v postopku ocenjevanja in preverjanja nespremenljivosti lastnosti, dokaže, da izpolnjuje merila, ki so določena v ustreznih harmoniziranih standardih ali njihovih delih, katerih sklici so bili objavljeni v Uradnem listu Evropske unije, se domneva, da je skladen z zahtevami iz člena 43, kolikor veljavni harmonizirani standardi zajemajo te zahteve.

Šteje se, da vložnik izpolnjuje zahteve za priglašene organe iz Uredbe 305/2011/EU, če ocenjevanje in spremljanje iz prvega odstavka 40. člena Uredbe 305/2011/EU izvaja Slovenska akreditacija v smislu in v skladu z Uredbo (ES) št. 765/2008, vložnik pa kot dokazilo predloži ustrezno akreditacijsko listino za namen priglasitve za določeno vrsto in obseg nalog tretje stranke v postopku ocenjevanja in preverjanja nespremenljivosti lastnosti, skladno s točko 6.2 teh Smernic.

## AKREDITACIJA

Akreditacija v skladu z Uredbo (ES) 765/2008 pomeni postopek, v katerem usposobljenost vložnika za izvajanje določene vrste in obsega nalog tretje stranke v postopku ocenjevanja in preverjanja nespremenljivosti lastnosti potrdi javni zavod Slovenska akreditacija, ki je nacionalni akreditacijski organ v Republiki Sloveniji.

Z akreditacijsko listino vložnik izkazuje usposobljenost za izpolnjevanje zahtev v skladu s standardi iz serije SIST EN ISO/IEC 17000. Z akreditacijsko listino dokazuje tudi kompetentnost za izpolnjevanje zahtev harmoniziranih tehničnih specifikacij (to je harmoniziranih standardov in evropskih ocenjevalnih dokumentov), ki so skladno z Uredbo 305/2011/EU podlaga za delo priglašenih organov v procesu ocenjevanja in preverjanja nespremenljivosti lastnosti gradbenih proizvodov. Seznam standardov je na voljo na spletni strani ministrstva (<https://www.gov.si/teme/gradbeni-proizvodi/>), seznam evropskih ocenjevalnih dokumentov pa na spletni strani organizacije organov za tehnično ocenjevanje EOTA (https://www.eota.eu/eads)[[1]](#footnote-1).

Glede na naloge priglašenega organa so podlaga za akreditacijo za namen priglasitve organa naslednji standardi (povzeto po tabeli 4 aneksa B Dokumenta EA-2/17):

| **Sistem AVCP** | **Standardi za ugotavljanje skladnosti organa za akreditacijo za namen priglasitve vključno z dodatnimi zahtevami[[2]](#footnote-2)** |
| --- | --- |
| Certificiranje proizvodov –  sistema 1+ in 1 | SIST EN ISO/IEC 17065 in dodatno:   * Če je zahtevano preskušanje proizvodov, izpolnjevanje zahtev točke 6. in 7. (razen 7.9) standarda SIST EN ISO/IEC 17025 * Če je zahtevano poznavanje zahtev za proizvod, izpolnjevanje zahtev točk 6.1.2, 6.1.3 in 6.1.6 do 6.1.10 standarda SIST EN ISO/IEC 17020 |
| Certificiranje sistemov kontrole proizvodnje – sistem 2+ | SIST EN ISO/IEC 17065 in dodatno:   * Če je zahtevano poznavanje zahtev za proizvod, izpolnjevanje zahtev točk 6.1.2, 6.1.3 in 6.1.6 do 6.1.10 standarda SIST EN ISO/IEC 17020 |
| Določanje tipa proizvoda –  sistem 3 | SIST EN ISO/IEC 17025 |

## PODROČJE PRIGLASITVE

Vložnik, ki želi biti organ AVCP, mora v vlogi za določitev in priglasitev organa AVCP, navesti:

* sklic na zakonodajo, ki je podlaga za delovanje priglašenega organa,
* vrsto, področje in obseg nalog ter proizvodov na katere se naloge nanašajo,
* referenčno oznako in naslov harmoniziranega standarda oziroma evropskega ocenjevalnega dokumenta,
* sistem ocenjevanja in preverjanja nespremenljivosti lastnosti iz priloge V Uredbe 305/2011/EU (sistem 1, 1+, 2+, 3) ter
* naloge, ki jih namerava izvajati (certificiranje proizvodov, certificiranje kontrole proizvodnje, določanje tipa proizvoda).

V kolikor vložnik vlogi priloži oziroma se v vlogi sklicuje na akreditacijsko listino za namen priglasitve, izdano za gradbene proizvode, ki so predmet vloge, mu vlogi za določitev za organ AVCP ni potrebno priložiti dokumentov, ki izkazujejo izpolnjevanje zahtev Uredbe 305/2011/EU za priglašene organe. V akreditacijski listini za namen priglasitve morajo biti navedeni vsaj naslednji podatki:

* harmoniziran standard družine 17000, uporabljen za akreditacijsko presojo organa,
* sklic na Uredbo 305/2011/EU,
* družina proizvodov, zajetih z akreditacijsko listino (npr. Sklep 97/176/ES Lesni konstrukcijski proizvodi),
* specifikacija proizvodov, zajetih z akreditacijsko listino (naveden harmoniziran standard oziroma evropski ocenjevalni dokument),
* sistemi AVCP (1+, 1, 2+ in/ali 3) glede na Prilogo V Uredbe 305/2011/EU.

V kolikor ima vložnik akreditacijsko listino za gradbene proizvode za namen priglasitve, ki ni izdana za gradbene proizvode, ki so predmet vloge, vendar pa velja za gradbene proizvode v akreditacijski listini in vlogi za določitev in priglasitev organa AVCP isti sistem AVCP oziroma gre za proizvode iz iste družine proizvodov, mora vlogi priložiti dokazila, ki izkazujejo izpolnjevanje zahtev točk 6.4, 6.5 in 6.7[[3]](#footnote-3) teh Smernic. Akreditacijska listina mora izkazovati usposobljenost za izpolnjevanje zahtev v skladu s tistim standardom iz serije SIST EN ISO/IEC 17000, ki je ustrezen glede na dejavnost, ki jo namerava opravljati.

V kolikor vložnik vlogi priloži oziroma se v vlogi sklicuje na akreditacijsko listino, ki ni izdana za namen priglasitve, izdano za gradbene proizvode, ki so predmet vloge, mora vlogi priložiti dokazila, ki izkazujejo izpolnjevanje naslednjih zahtev:

* v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17065, in se želi priglasiti kot organ AVCP za sisteme AVCP 1+, 1 in/ali 2+: zahteve točk 6.9, 6.10 in 6.12 teh Smernic;
* v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17025, in se želi priglasiti kot organ AVCP za sistem AVCP 3: zahteve točk 6.8, 6.9, 6.10, točke 6.12 ter del točke 6.11 (izvzet je del, ki se nanaša na spremljanje, ki je namenjeno preverjanju nespremenljivosti lastnosti proizvedenega proizvoda kot določa člen 52/4 in 52/5 Uredbe 305/2011/EU) teh Smernic;
* v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17025, in se želi priglasiti kot organ AVCP za sistem AVCP 1+, 1 ali/in 2+: v tem primeru mora vlogi priložiti sklenjeno pogodbo s SA za akreditacijo za namen priglasitve po standardu SIST EN ISO/IEC 17065 in dokazila, ki izkazujejo izpolnjevanje zahtev točk 6.8 do 6.12 teh Smernic ter na zahtevo ministrstva tudi druga dokazila, skladno s točko 6.13 Smernic. V kolikor vložnik izpolnjuje naštete pogoje, je v tem primeru rok veljavnosti odločbe omejen.

V kolikor vložnik vlogi priloži oziroma se v vlogi sklicuje na akreditacijsko listino, ki ni izdana za namen priglasitve in je izdana za gradbene proizvode, ki niso predmet vloge, mora vlogi priložiti dokazila, ki izkazujejo izpolnjevanje naslednjih zahtev:

* v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17065, in se želi priglasiti kot organ AVCP za sisteme AVCP 1+, 1 in/ali 2+: zahteve točk 6.4.,.6.5., 6.7[[4]](#footnote-4), 6.9, 6.10 in 6.12

V kolikor vložnik ne sodi v eno izmed zgoraj opisanih situacij, mora vlogi priložiti sklenjeno pogodbo s Slovensko akreditacijo za akreditacijo na podlagi standarda SIST EN ISO/IEC 17065 ali SIST EN ISO/IEC 17025 (tisti standard, ki ustreza nameravani dejavnosti in namenu akreditacije) in dokazila, ki izkazujejo izpolnjevanje zahtev točk 6.4 do 6.12 teh Smernic ter na zahtevo ministrstva tudi druga dokazila, skladno s točko 6.13 Smernic. Izpolnjevanje pogojev se v tem primeru izvede z upoštevanjem dejstva, da izpolnjevanja nekaterih zahtev ob prvi določitvi in priglasitvi za organ AVCP ni mogoče preveriti (npr. zahtev po obveščanju priglasitvenega organa). V kolikor vložnik izpolnjuje naštete pogoje, je v tem primeru rok veljavnosti odločbe omejen.

## ZAHTEVE GLEDE OSEBJA (določbe 43/6/2a), 43/7 Uredbe 305/2011/EU)

Določbe Uredbe 305/2011/EU, ki se nanašajo na osebje:

*Priglašeni organ ima vedno in za vsak sistem ocenjevanja in preverjanja nespremenljivosti lastnosti ter za vsako vrsto ali kategorijo gradbenih proizvodov, bistvenih značilnosti in nalog, v zvezi s katerimi je bil priglašen, na voljo potrebno osebje s tehničnim znanjem ter zadostnimi in ustreznimi izkušnjami za izvajanje nalog tretje stranke v postopku ocenjevanja in preverjanja nespremenljivosti lastnosti.*

*Osebje, odgovorno za izvajanje dejavnosti, v zvezi s katerimi je bil organ priglašen:*

*(a) razpolaga z dobro tehnično in poklicno usposobljenostjo, ki vključuje vse naloge tretje stranke v postopku ocenjevanja in preverjanja nespremenljivosti lastnosti na zadevnem področju, za katero je bil organ priglašen;*

*(b) ima zadovoljivo znanje o zahtevah glede ocenjevanj in preverjanj, ki jih izvaja, in ustrezna pooblastila za izvajanje takšnih dejavnosti;*

*(c) ima ustrezno znanje in razumevanje veljavnih harmoniziranih standardov in ustreznih določb Uredbe;*

*(d) ima sposobnost, ki je potrebna za pripravo potrdil, zapisov in poročil kot dokaz, da so bila ocenjevanja in preverjanja izvedena.*

*Osebje priglašenega organa je zavezano k varovanju poklicne skrivnosti v zvezi z vsemi informacijami, pridobljenimi med izvajanjem nalog v skladu s Prilogo V Uredbe 305/2011/EU, razen v zvezi s pristojnimi upravnimi organi države članice, v kateri izvaja svoje dejavnosti. Lastninske pravice so zaščitene.*

Vložnik mora izkazovati ustrezen nivo strokovne usposobljenosti osebja. Osebje mora imeti izkušnje na strokovnem področju, kar dokazuje z:

* navedbo kadrovskih zmogljivosti (npr. organigramom),
* opisom referenc zaposlenih (stopnja in smer izobrazbe, navedba let delovnih izkušenj na določenem strokovnem področju),
* članstvom in sodelovanjem v mednarodnih organizacijah, združenjih ali shemah,
* drugimi dokazili (potrdila o izobraževanjih, usposabljanjih, ipd.).

Vložnik mora imeti zadostno strokovno znanje o proizvodu in znanje o ocenjevanju in preverjanju nespremenljivosti lastnosti (certificiranje in/ali testiranje), imeti mora zadostne in ustrezne izkušnje, razumeti mora nacionalno in evropsko zakonodajo s področja gradbenih proizvodov, slediti mora napredku pri razvoju tehnologij in uporabi proizvodov.

## STROKOVNA USPOSOBLJENOST IN ORGANIZACIJA VLOŽNIKA (določbe 43/2, 43/6/3, 43/6/2b), 43/6/1, 43/6/2c) Uredbe 305/2011/EU)

Določbe Uredbe 305/2011/EU, ki se nanašajo na strokovno usposobljenost in organizacijo vložnika:

*Priglašeni organ je ustanovljen v skladu z nacionalnim pravom in je pravna oseba.*

*Priglašeni organ ima potrebna sredstva za ustrezno izvajanje tehničnih in upravnih nalog, povezanih z dejavnostmi, za katere je priglašen, ter dostop do vse potrebne opreme ali prostorov.*

*Priglašeni organ ima vedno in za vsak sistem ocenjevanja in preverjanja nespremenljivosti lastnosti ter za vsako vrsto ali kategorijo gradbenih proizvodov, bistvenih značilnosti in nalog, v zvezi s katerimi je bil priglašen, na voljo potreben opis postopkov, v skladu s katerimi se izvaja ocenjevanje lastnosti, kar zagotavlja preglednost in možnost ponovne izvedbe teh postopkov. Vzpostavljeno ima ustrezno politiko in postopke, ki razlikujejo med nalogami, ki jih izvaja kot priglašeni organ, in drugimi dejavnostmi.*

*Priglašeni organ je sposoben izvajati vse naloge tretje stranke v postopku ocenjevanja in preverjanja nespremenljivosti lastnosti, ki so mu dodeljene v skladu s Prilogo V in v zvezi s katerimi je bil priglašen, ne glede na to, ali navedene naloge izvaja priglašeni organ sam ali se izvajajo v njegovem imenu in pod njegovo pristojnostjo.*

*Priglašeni organ ima vedno in za vsak sistem ocenjevanja in preverjanja nespremenljivosti lastnosti ter za vsako vrsto ali kategorijo gradbenih proizvodov, bistvenih značilnosti in nalog, v zvezi s katerimi je bil priglašen, na voljo potrebne postopke za izvajanje dejavnosti, v katerih so ustrezno upoštevani velikost podjetja, sektor, v katerem ta deluje, in njegova struktura, stopnja zahtevnosti zadevne proizvodne tehnologije ter vrsta proizvodnega postopka, tj. masovna ali serijska proizvodnja.*

Vložnik mora imeti primerno opremo in prostore, kar dokazuje z opisom tehničnih zmogljivosti (lastni laboratoriji, dostop in uporaba drugih laboratorijev, spiskom ključne opreme, ipd.).

Vložnik mora navesti vse lokacije, na katerih opravlja naloge tretje stranke v postopku ocenjevanja in preverjanja nespremenljivosti lastnosti, v primeru, da se te ne izvajajo na sedežu. Navesti mora, katere naloge ocenjevanja in preverjanja nespremenljivosti lastnosti se na lokacijah izvajajo.

## ZAGOTAVLJANJE NEODVISNOSTI IN NEPRISTRANSKOSTI (43/3, 43/4/1, 43/4/3, 43/5, 43/8 Uredbe 305/2011/EU)

Določbe Uredbe 305/2011/EU, ki se nanašajo na zagotavljanje neodvisnosti in nepristranskosti:

*Priglašeni organ je neodvisni tretji organ, ki ni povezan z organizacijo ali gradbenim proizvodom, ki ga ocenjuje.*

*Organ, ki je član poslovnega združenja ali poklicnega združenja, ki zastopa podjetja, vključena v oblikovanje, proizvodnjo, ponudbo, sestavljanje, uporabo ali vzdrževanje gradbenih proizvodov, ki jih ta organ ocenjuje, se lahko pod pogojem, da sta dokazana njegova neodvisnost in odsotnost vsakega navzkrižja interesov, obravnava kot takšen organ.*

*Priglašeni organ, njegovo najvišje vodstvo in osebje, pristojno za izvajanje nalog tretje stranke v postopku ocenjevanja in preverjanja nespremenljivosti lastnosti, niso oblikovalci, proizvajalci, dobavitelji, monterji, kupci, lastniki, uporabniki ali vzdrževalci gradbenih proizvodov, ki jih ocenjuje, niti pooblaščeni zastopniki katere koli izmed teh strank. To ne onemogoča uporabe ocenjenih proizvodov, ki so nujni za delovanje priglašenega organa, ali uporabe proizvodov za osebne namene.*

*Priglašeni organ, njegovo najvišje vodstvo in osebje, pristojno za izvajanje nalog tretje stranke v postopku ocenjevanja in preverjanja nespremenljivosti lastnosti ne sodelujejo neposredno pri oblikovanju, proizvodnji ali konstrukciji, trženju, montaži, uporabi ali vzdrževanju navedenih gradbenih proizvodov in ne zastopajo strank, ki se ukvarjajo z navedenimi dejavnostmi. Ne izvajajo nobene dejavnosti, ki bi lahko bila v nasprotju z njihovo neodvisnostjo presoje in neoporečnostjo v zvezi z dejavnostmi, za katere so bili priglašeni. To velja še posebej za svetovalne storitve.*

*Priglašeni organ zagotovi, da dejavnosti hčerinskih družb ali podizvajalcev ne vplivajo na zaupnost, objektivnost in nepristranskost njegovih dejavnosti ocenjevanja in/ali preverjanja.*

*Priglašeni organ in njegovo osebje izvajata naloge tretje stranke v postopku ocenjevanja in preverjanja nespremenljivosti lastnosti z največjo strokovno neoporečnostjo in potrebno tehnično usposobljenostjo na določenem področju, brez pritiskov in spodbud, zlasti finančnih, ki bi lahko vplivali na njuno presojo ali rezultate njunih dejavnosti ocenjevanja in/ali preverjanja, zlasti od oseb ali skupin oseb, ki jih zanimajo rezultati navedenih dejavnosti.*

*Zagotovljena je nepristranskost priglašenega organa, njegovega najvišjega vodstva in osebja za ocenjevanje.*

*Plačilo najvišjega vodstva priglašenega organa in njegovega osebja za ocenjevanje ni odvisno od števila izvedenih ocenjevanj ali od rezultatov takšnih ocenjevanj.*

V postopku ocenjevanja in preverjanja nespremenljivosti lastnosti mora vložnik zagotoviti neodvisnost in nepristranskost do organizacije ali proizvoda, ki ga ocenjuje, o čemer mora v vlogi podati izjavo o zagotavljanju zaupnosti podatkov in izjavo o zagotavljanju neodvisnosti in nepristranskosti njegovih dejavnosti. V kolikor vložnik opravlja naloge, ki bi utegnile vplivati na neodvisnost in/ali nepristranskost dela (npr. komercialni, finančni, lastniški ali drugi vplivi), mora na to opozoriti.

## VKLJUČENOST PODIZVAJALCEV (45. člen Uredbe 305/2011/EU)

Določbe Uredbe 305/2011/EU, ki se nanašajo na podizvajalce:

*Kadar priglašeni organ za določene naloge, povezane z nalogami tretje stranke v postopku ocenjevanja in preverjanja nespremenljivosti lastnosti, sklene pogodbo s podizvajalci ali jih prenese na hčerinsko podjetje, zagotovi, da podizvajalec ali hčerinsko podjetje izpolnjuje zahteve iz člena 43, in o tem ustrezno obvesti priglasitveni organ.*

*Priglašeni organ prevzame polno odgovornost za naloge, ki jih izvajajo podizvajalci ali hčerinska podjetja, ne glede na njihov sedež podjetja.*

*Dejavnosti se lahko prenesejo na podizvajalca ali hčerinsko podjetje samo, če s tem soglaša stranka.*

*Priglašeni organi za priglasitvene organe hranijo zadevne dokumente v zvezi z ocenjevanjem usposobljenosti katerega koli podizvajalca ali hčerinskega podjetja in z nalogami, ki jih te stranke izvajajo v skladu s Prilogo V.*

V kolikor vložnik namerava za del postopkov skleniti pogodbo s podizvajalci, mora o tem obvestiti ministrstvo in zagotoviti, da ti izpolnjujejo zahteve 43. člena Uredbe 305/2011/EU. Navesti mora vse podizvajalce, vrsto, področje in obseg nalog ter proizvodov, na katere se nanašajo njihove naloge. Podizvajalce vključi lahko le s soglasjem stranke. Vložnik je polno odgovoren za ustreznost izvajanja postopkov podizvajalcev, imeti mora dostop oziroma imeti mora dokumentirane vse postopke ocenjevanja in preverjanja nespremenljivosti lastnosti, ki jih izvajajo podizvajalci, hraniti dokumente ter jih na zahtevo ministrstva predložiti na vpogled.

## ZAVAROVANJE ODGOVORNOSTI (določba 43/9 Uredbe 305/2011/EU)

Določbe Uredbe 305/2011/EU, ki se nanašajo na zavarovanje odgovornosti:

*Priglašeni organ sklene zavarovanje odgovornosti, razen če odgovornosti v skladu z nacionalno zakonodajo ne prevzame država članica ali če je država članica sama neposredno pristojna za ocenjevanje in/ali preverjanje.*

Vložnik mora izkazati, da ima sklenjeno zavarovanje odgovornosti za izvajanje dejavnosti organa AVCP, tako da predloži kopijo zavarovalne police in navede višino odškodnine oziroma poda izjavo o sklenjenem zavarovanju in navede višino odškodnine. Obseg zavarovalne police in višina odškodnine morata biti sorazmerna s tveganjem opravljanja dejavnosti na vseh trgih, kjer deluje vložnik.

## SODELOVANJE V MEDNARODNIH SKUPINAH (določba 43/11 Uredbe 305/2011/EU)

Določbe Uredbe 305/2011/EU, ki se nanašajo na sodelovanje v mednarodnih skupinah:

*Priglašeni organ sodeluje v ustreznih dejavnostih standardizacije in dejavnostih skupine za usklajevanje dela priglašenih organov, ustanovljene v skladu s to uredbo, ali zagotovi, da je njegovo osebje za ocenjevanje obveščeno o teh dejavnostih, ter uporablja upravne odločbe in dokumente, ki so rezultat dela navedene skupine, kot splošne smernice.*

Vložnik mora dokazati sodelovanje v ustreznih dejavnostih standardizacije in v evropski skupini za usklajevanje dela priglašenih organov (angl. Group of Notified Bodies), ki je ustanovljena v okviru Uredbe 305/2011/EU. Sodelovanje lahko poteka neposredno ali pa preko nacionalne zrcalne skupine, ki je v ta namen ustanovljena v Republiki Sloveniji.

## ZAHTEVE PO OBVEŠČANJU (53. člen Uredbe 305/2011/EU)

Določbe Uredbe 305/2011/EU, ki se nanašajo na obveščanje:

*Priglašeni organi obveščajo priglasitveni organ o:*

*(a) vsaki zavrnitvi, omejitvi, začasnem preklicu ali umiku potrdil;*

*(b) vseh okoliščinah, ki vplivajo na področje uporabe priglasitve in pogoje za priglasitev;*

*(c) vsaki zahtevi v zvezi z informacijami o dejavnostih ocenjevanja in/ali preverjanja nespremenljivosti lastnosti, ki so jo prejeli od organov za nadzor trga;*

*(d) na zahtevo priglasitvenega organa, o nalogah tretje stranke v skladu s sistemi ocenjevanja in preverjanja nespremenljivosti lastnosti, ki so bile izvedene v okviru njihove priglasitve, ter kakršnih koli drugih izvedenih dejavnostih, vključno s čezmejnimi dejavnostmi in sklepanjem pogodb s podizvajalci.*

*Priglašeni organi zagotovijo drugim organom, priglašenim na podlagi te uredbe, ki izvajajo podobne naloge tretje stranke v skladu s sistemi ocenjevanja in preverjanja nespremenljivosti lastnosti gradbenih proizvodov, za katere veljajo iste tehnične specifikacije, ustrezne informacije o vprašanjih v zvezi z negativnimi in na zahtevo pozitivnimi rezultati teh ocenjevanj in/ali preverjanj.*

Priglašeni organ je dolžan nemudoma obvestiti ministrstvo o vseh spremembah, ki bi lahko vplivale na njegovo usposobljenost, vrsto in obseg nalog tretje stranke v postopku ocenjevanja in preverjanja nespremenljivosti lastnosti, za katere je priglašen, ali na izpolnjevanje zahtev za priglašeni organ. Enkrat letno oziroma na podlagi poziva ministrstva priglašeni organ poroča o izpolnjevanju zahtev, o zavrnitvi, omejitvi, začasnem preklicu ali umiku potrdil ter razlogih zanje, o številu preskušanih proizvodov iz programa nadzora na trgu s strani Tržnega inšpektorata RS ter razlogih zanje, o nalogah tretje stranke v skladu s sistemi ocenjevanja in preverjanja nespremenljivosti lastnosti, ki so bile izvedene v okviru njihove priglasitve, ter kakršnih koli drugih izvedenih dejavnostih, vključno s čezmejnimi dejavnostmi in sklepanjem pogodb s podizvajalci,

## OPERATIVNE OBVEZNOSTI PRIGLAŠENIH ORGANOV (52. člen Uredbe 305/2011/EU in 15. člen ZGPro-1)

Določbe Uredbe 305/2011/EU, ki se nanašajo na operativne obveznosti priglašenih organov:

*Priglašeni organi izvedejo vse naloge tretje stranke v skladu s sistemi ocenjevanja in preverjanja nespremenljivosti lastnosti iz Priloge V.*

*Ocenjevanje in preverjanje nespremenljivosti lastnosti se izvaja v preglednosti do proizvajalca in sorazmerno, tako da se izogne nepotrebni obremenitvi gospodarskih subjektov. Priglašeni organi pri izvajanju svojih dejavnosti upoštevajo velikost podjetja, sektor, v katerem ta deluje, in njegovo strukturo, stopnjo zapletenosti zadevne proizvodne tehnologije ter vrsto proizvodnega postopka, tj. masovno ali serijsko proizvodnjo.*

*Pri tem pa priglašeni organi vseeno spoštujejo stopnjo natančnosti, ki se zahteva za proizvod na podlagi te uredbe, in vlogo proizvoda pri izpolnjevanju vseh osnovnih zahtev za gradbene objekte.*

*Če priglašeni organ med začetnim pregledom proizvodnega obrata in pri tovarniški kontroli proizvodnje ugotovi, da proizvajalec ni zagotovil nespremenljivosti lastnosti proizvedenega proizvoda, od proizvajalca zahteva, da sprejme ustrezne popravne ukrepe, in ne izda potrdila.*

*Kadar priglašeni organ med spremljanjem, ki je namenjeno preverjanju nespremenljivosti lastnosti proizvedenega proizvoda, ugotovi, da gradbeni proizvod nima več enakih lastnosti kot tip proizvoda, od proizvajalca zahteva, da sprejme ustrezne popravne ukrepe, in po potrebi začasno prekliče ali umakne potrdilo.*

*Kadar popravni ukrepi niso sprejeti ali nimajo zahtevanega učinka, priglašeni organ po potrebi omeji, začasno prekliče ali umakne vsa potrdila.*

Določbe ZGpro-1, ki se nanašajo na operativne obveznosti priglašenih organov:

*Organ mora dokumentirati vse postopke v zvezi z vrsto in obsegom nalog tretje stranke v postopku ocenjevanja in preverjanja nespremenljivosti lastnosti v skladu s prilogo V Uredbe 305/2011/EU, za katere je pooblaščen, in hraniti vse zapise opravljenih delovnih nalog in njihovih rezultatov najmanj deset let.*

*Organ nemudoma obvesti ministrstvo o vseh spremembah, ki bi lahko vplivale na njegovo usposobljenost, vrsto in obseg nalog tretje stranke v postopku ocenjevanja in preverjanja nespremenljivosti lastnosti, za katere je določen, ali na izpolnjevanje zahtev za določitev.*

Priglašeni organ je dolžan trajno izpolnjevati zahteve za priglašeni organ in izvajati naloge organa AVCP v skladu s sistemi AVCP iz Priloge V Uredbe 305/2011/EU. Vse postopke v zvezi z vrsto in obsegom nalog tretje stranke v postopku ocenjevanja in preverjanja nespremenljivosti lastnosti gradbenega proizvoda v skladu s prilogo V Uredbe 305/2011/EU, za katere je določen in priglašen, je dolžan dokumentirati. Vse zapise opravljenih delovnih nalog in njihovih rezultatov je dolžan hraniti najmanj 10 let ter jih na zahtevo izročiti ministrstvu.

## OZNAKA CE IN ŠTEVILKA PRIGLAŠENEGA ORGANA (9. člen Uredbe 305/2011/EU)

Določbe Uredbe 305/2011/EU, ki se nanašajo na CE oznako in številko priglašenega organa:

*Oznaka CE je vidno, čitljivo in neizbrisno nameščena na gradbeni proizvod ali nanj pritrjeno etiketo. Kadar to zaradi vrste proizvoda ni mogoče ali ni upravičeno, se namesti na embalažo ali priložene dokumente.*

*Oznaki CE sledita zadnji dve številki prvega leta, ko je bila oznaka nameščena, ime in prijavljeni naslov proizvajalca ali identifikacijska oznaka, iz katere je mogoče zlahka in nedvoumno razbrati ime in naslov proizvajalca, enotna identifikacijska oznaka tipa proizvoda, referenčna številka izjave o lastnostih in navedene lastnosti po ravneh ali razredih, navedba veljavne harmonizirane tehnične specifikacije, po potrebi identifikacijska številka priglašenega organa in predvidena uporaba, kot je določena v veljavni harmonizirani tehnični specifikaciji.*

*Oznaka CE se namesti, preden je gradbeni proizvod dan na trg. Lahko mu sledi piktogram ali kateri koli drug znak, ki označuje predvsem posebno tveganje ali uporabo.*

Organ AVCP mora od proizvajalca zahtevati namestitev CE oznake in identifikacijske številke priglašenega organa na proizvod, kadar je to potrebno.

## DRUGA DOKAZILA ZA IZPOLNJEVANJE ZAHTEV

V kolikor ministrstvo oceni, da mora vložnik, ki želi postati organ AVCP, izpolnjevati dodatne zahteve iz področne zakonodaje, mora o tem obvestiti vložnika in natančno navesti, katero dokumentacijo in dokazila mora vložnik dodatno predložiti.

# IMENOVANJE IN PRIGLASITEV

Vlogo za določitev in priglasitev organa AVCP vložnik pošlje ministrstvu. Vlogi so priložena dokazila skladno s točko 6.2 teh Smernic.

Ministrstvo obravnava vlogo. Če se ugotovi, da vložnik izpolnjuje zahteve za izvajanje nalog organa AVCP, minister izda odločbo o določitvi organa. Veljavnost odločbe je lahko časovno omejena ali pa odločba velja do preklica.

Na podlagi pravnomočne odločbe o določitvi organa se izvede priglasitev organa. Priglasitev, spremembo ali preklic priglasitve izvede ministrstvo. Oseba, določena za izvedbo priglasitve, sprememb ali preklica priglasitve, izvede priglasitev po tem, ko jo vodja komisije obvesti o pravnomočnosti odločbe o priglasitvi, spremembi ali preklicu priglasitve.

Evidenco vseh priglašenih organov vodi Evropska komisija in je dostopna na spletnih straneh elektronskega orodja, ki ga je razvila Evropska komisija (angl. New Approach Notified and Designated Organisations Information System, v nadaljevanju: baza NANDO), povezava nanjo pa je dostopna na spletnih straneh ministrstva <https://www.gov.si/teme/gradbeni-proizvodi/>. Priglasitev se izvede z uporabo baze NANDO. Seznam priglašenih organov na področju gradbenih proizvodov je dostopen na https://ec.europa.eu/growth/tools-databases/nando/index.cfm?fuseaction=directive.notifiedbody&dir\_id=33

Kadar priglasitev vložnika temelji na akreditaciji, je ta potrjena v dveh tednih, če Evropska komisija ali druge države članice nimajo pripomb.

Ko Evropska komisija priglasitev potrdi, vložniku dodeli štirimestno identifikacijsko številko, vložnik pa lahko prične opravljati naloge priglašenega organa na področju proizvodov, za katere mu je bila izdana odločba.

# TRAJNO IZPOLNJEVANJE ZAHTEV PRIGLAŠENEGA ORGANA IN OBVEŠČANJE PRIGLASITVENEGA ORGANA O SPREMEMBAH

Določbe Uredbe 305/2011/EU, ki se nanašajo na trajno izpolnjevanje zahtev in obveščanje priglasitvenega organa:

*Za namene priglasitve priglašeni organ izpolnjuje zahteve iz odstavkov 2 do 11 [43. člena Uredbe 305/2011/EU].*

*Priglašeni organi izvedejo vse naloge tretje stranke v skladu s sistemi ocenjevanja in preverjanja nespremenljivosti lastnosti iz Priloge V Uredbe 305/2011/EU.*

*Ocenjevanje in preverjanje nespremenljivosti lastnosti se izvaja transparentno do proizvajalca in sorazmerno, tako da se izogne nepotrebni obremenitvi gospodarskih subjektov. Priglašeni organi pri izvajanju svojih dejavnosti upoštevajo velikost podjetja, sektor, v katerem ta deluje, in njegovo strukturo, stopnjo zapletenosti zadevne proizvodne tehnologije ter vrsto proizvodnega postopka, tj. masovno ali serijsko proizvodnjo. Pri tem pa priglašeni organi vseeno spoštujejo stopnjo natančnosti, ki se zahteva za proizvod na podlagi te uredbe, in vlogo proizvoda pri izpolnjevanju vseh osnovnih zahtev za gradbene objekte.*

*Če priglašeni organ med začetnim pregledom proizvodnega obrata in pri tovarniški kontroli proizvodnje ugotovi, da proizvajalec ni zagotovil nespremenljivosti lastnosti proizvedenega proizvoda, od proizvajalca zahteva, da sprejme ustrezne popravne ukrepe, in ne izda potrdila.*

*Kadar priglašeni organ med spremljanjem, ki je namenjeno preverjanju nespremenljivosti lastnosti proizvedenega proizvoda, ugotovi, da gradbeni proizvod nima več enakih lastnosti kot tip proizvoda, od proizvajalca zahteva, da sprejme ustrezne popravne ukrepe, in po potrebi začasno prekliče ali umakne potrdilo.*

*Kadar popravni ukrepi niso sprejeti ali nimajo zahtevanega učinka, priglašeni organ po potrebi omeji, začasno prekliče ali umakne vsa potrdila.*

*Priglašeni organi obveščajo priglasitveni organ o:*

*(a) vsaki zavrnitvi, omejitvi, začasnem preklicu ali umiku potrdil;*

*(b) vseh okoliščinah, ki vplivajo na področje uporabe priglasitve in pogoje za priglasitev;*

*(c) vsaki zahtevi v zvezi z informacijami o dejavnostih ocenjevanja in/ali preverjanja nespremenljivosti lastnosti, ki so jo prejeli od organov za nadzor trga;*

*(d) na zahtevo priglasitvenega organa, o nalogah tretje stranke v skladu s sistemi ocenjevanja in preverjanja nespremenljivosti lastnosti, ki so bile izvedene v okviru njihove priglasitve, ter kakršnih koli drugih izvedenih dejavnostih, vključno s čezmejnimi dejavnostmi in sklepanjem pogodb s podizvajalci.*

*Priglašeni organi zagotovijo drugim organom, priglašenim na podlagi te uredbe, ki izvajajo podobne naloge tretje stranke v skladu s sistemi ocenjevanja in preverjanja nespremenljivosti lastnosti gradbenih proizvodov, za katere veljajo iste tehnične specifikacije, ustrezne informacije o vprašanjih v zvezi z negativnimi in na zahtevo pozitivnimi rezultati teh ocenjevanj in/ali preverjanj.*

Priglašeni organ je dolžan:

* trajno izpolnjevati zahteve za priglašeni organ in izvajati naloge organa AVCP v skladu s sistemi AVCP iz Priloge V Uredbe 305/2011/EU,
* dokumentirati vse postopke v zvezi z vrsto in obsegom nalog tretje stranke v postopku ocenjevanja in preverjanja nespremenljivosti lastnosti v skladu s prilogo V Uredbe 305/2011/EU, za katere je določen in priglašen,
* hraniti vse zapise opravljenih delovnih nalog in njihovih rezultatov najmanj 10 let ter jih na zahtevo izročiti ministrstvu,
* nemudoma obvestiti ministrstvo o vseh spremembah, ki bi lahko vplivale na njegovo usposobljenost, vrsto in obseg nalog tretje stranke v postopku ocenjevanja in preverjanja nespremenljivosti lastnosti, za katere je priglašen, ali na izpolnjevanje zahtev za priglašeni organ,
* enkrat letno oziroma na podlagi poziva ministrstva poročati o izpolnjevanju zahtev, o zavrnitvi, omejitvi, začasnem preklicu ali umiku potrdil ter razlogih zanje, o številu preskušanih proizvodov iz programa nadzora na trgu s strani Tržnega inšpektorata RS ter razlogih zanje, o nalogah tretje stranke v skladu s sistemi ocenjevanja in preverjanja nespremenljivosti lastnosti, ki so bile izvedene v okviru njihove priglasitve, ter kakršnih koli drugih izvedenih dejavnostih, vključno s čezmejnimi dejavnostmi in sklepanjem pogodb s podizvajalci,
* enkrat letno oziroma na podlagi poziva ministrstva poročati o sodelovanju v ustreznih dejavnostih standardizacije in dejavnostih skupine za usklajevanje dela priglašenih organov, ustanovljene v skladu s to uredbo, ali o drugem uporabljenem načinu zagotavljanja, da je njegovo osebje za ocenjevanje obveščeno o teh dejavnostih, ter poročati o uporabi upravnih odločb in dokumentov, ki so rezultat dela navedene skupine, kot splošnih smernic,
* enkrat letno oziroma na podlagi poziva ministrstva poročati o sklenjenemu zavarovanju odgovornosti za namen dejavnosti priglašenega organa in o drugih podatkih, ki jih zahteva ministrstvo.

# SPREMEMBA ALI PREKLIC PRIGLASITVE

Če priglasitveni organ ugotovi ali je obveščen, da priglašeni organ ne izpolnjuje več zahtev iz člena 43 Uredbe 305/2011/EU ali ZGPro-1 ali da ne izpolnjuje tam navedenih obveznosti, priglasitveni organ po potrebi omeji, začasno prekliče ali umakne priglasitev, odvisno od resnosti neizpolnjevanja navedenih zahtev ali obveznosti. O tem Komisijo in druge države članice nemudoma obvesti z uporabo elektronskega orodja NANDO.

Skladno z določbami 15. člena ZGPro-1 lahko ministrstvo pri organu opravi pregled, če obstaja dvom, da organ še izpolnjuje svoje obveznosti iz odločbe iz prvega odstavka 14. člena istega zakona. Če se pri pregledu ugotovi, da organ ne izpolnjuje obveznosti iz odločbe iz prvega odstavka 14. člena ZGPro-1, minister izda odločbo, s katero naloži ukrepe in rok za odpravo nepravilnosti. Minister razveljavi odločbo o določitvi organa, če organ ne odpravi ugotovljenih nepravilnosti v roku ali nepravilnosti ni mogoče odpraviti, ali v primeru, če organ obvesti ministrstvo, da ne želi več opravljati nalog iz odločbe o določitvi. V tem primeru ministrstvo izvede ustrezne postopke preklica priglasitve pri Evropski Komisiji in izbriše organ iz evidence NANDO.

# DODATNE INFORMACIJE

Ministrstvo za gospodarski razvoj in tehnologijo, Direktorat za notranji trg:

<https://www.gov.si/drzavni-organi/ministrstva/ministrstvo-za-gospodarski-razvoj-in-tehnologijo/o-ministrstvu/direktorat-za-notranji-trg/>

Ministrstvo za gospodarski razvoj in tehnologijo, gradbeni proizvodi:

<https://www.gov.si/teme/gradbeni-proizvodi/>

Domača stran Evropske komisije o gradbenih proizvodih:

<https://ec.europa.eu/growth/single-market/european-standards/harmonised-standards/construction-products-cpdcpr_en>

Uredba o gradbenih proizvodih:

<http://eur-lex.europa.eu/LexUriServ/LexUriServ.do?uri=OJ:L:2011:088:0005:0043:sl:PDF>

Zakon o gradbenih proizvodih:

<https://www.uradni-list.si/glasilo-uradni-list-rs/vsebina/2013-01-3032?sop=2013-01-3032>

Baza priglašenih organov NANDO:

<https://ec.europa.eu/growth/tools-databases/nando/index.cfm>

1. Evropski ocenjevalni dokument postane harmonizirana tehnična specifikacija z objavo v uradnem listu Evropske unije. [↑](#footnote-ref-1)
2. Pri branju tabele je potrebno upoštevati opombe k tabeli 2 aneksa B Dokumenta EA-2/17. [↑](#footnote-ref-2)
3. Izpolnjevanje zahtev točke 6.7 je potrebno izkazovati le v primeru, da so za izpolnjevanje nalog organa AVCP predvideni podizvajalci. [↑](#footnote-ref-3)
4. Izpolnjevanje zahtev točke 6.7 je potrebno izkazovati le v primeru, da so za izpolnjevanje nalog organa AVCP predvideni podizvajalci. [↑](#footnote-ref-4)